ROZHODNUTIE KOMISIE
z 18. marca 2009,
ktorým sa mení a dopĺňa rozhodnutie 2008/185/ES, pokiaľ ide o veterinárne podmienky obchodu s ošípanými medzi členskými štátmi a ich regiónmi, ktoré sú bez výskytu Aujeszkého choroby
[oznámené pod číslom K(2009) 1687]
(Text s významom pre EHP)
(2009/248/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej článok 10 ods. 2,
keďže:
(1)
V smernici 64/432/EHS sa stanovujú kritériá požadované na schválenie členského štátu alebo jeho regiónu ako členského štátu alebo regiónu bez výskytu určitých nákazlivých chorôb vrátane Aujeszkého choroby. V uvedenej smernici sa tiež stanovuje, že dodatočné záruky, všeobecné alebo špecifické, ktoré sa môžu požadovať v obchode vnútri Spoločenstva, sa majú stanoviť v súlade s postupom v nej uvedeným.
(2)
V prílohe I k rozhodnutiu Komisie 2008/185/ES z 21. februára 2008 o dodatočných zárukách v obchode s ošípanými v rámci Spoločenstva, pokiaľ ide o Aujeszkého chorobu, a o kritériách na poskytovanie informácií o tejto chorobe (2) sa uvádza zoznam členských štátov alebo ich regiónov, ktoré sú bez výskytu Aujeszkého choroby a v ktorých je zakázané očkovanie.
(3)
V rozhodnutí 2008/185/ES sa tiež stanovujú dodatočné záruky týkajúce sa uvedenej choroby pri premiestňovaní ošípaných medzi členskými štátmi. Tieto dodatočné záruky sú spojené so zdravotným štatútom dotknutých členských štátov alebo ich regiónov.
(4)
Zo skúseností so zavádzaním uvedených záruk sa ukázalo, že je potrebné objasniť, že premiestňovanie ošípaných medzi členskými štátmi alebo ich regiónmi, ktoré sú bez výskytu Aujeszkého choroby a v ktorých je očkovanie zakázané a ktoré sú uvedené v prílohe I k rozhodnutiu 2008/185/ES, si nevyžaduje nijaké dodatočné záruky.
(5)
Rozhodnutie 2008/185/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2008/185/ES sa mení a dopĺňa takto:
1.
V článku 1 sa úvodná veta nahrádza týmto:
„Ošípané určené na chov alebo výrobu odosielané do členských štátov alebo ich regiónov, ktoré sú bez výskytu Aujeszkého choroby a ktoré sú uvedené v prílohe I, musia pochádzať z členského štátu alebo jeho regiónu uvedeného v tejto prílohe alebo musia spĺňať tieto dodatočné podmienky:“
2.
V článku 2 sa úvodná veta nahrádza takto:
„Ošípané určené na zabitie odosielané do členských štátov alebo ich regiónov, ktoré sú bez výskytu Aujeszkého choroby a ktoré sú uvedené v prílohe I, musia pochádzať z členského štátu alebo jeho regiónu uvedeného v tejto prílohe alebo musia spĺňať tieto dodatočné podmienky:“
Článok 2
Toto rozhodnutie je určené členským štátom.
V Bruseli 18. marca 2009